**Zápisnica zo zasadnutia Obecného zastupiteľstva konaného 13.08.2015 na Obecnom úrade v Kordíkoch .**

Prítomní poslanci : Ing.Petra Polončíková, RNDr. Jaroslava Bobáková,Mrg. Juraj Kundrata, Ján Donoval, Ing. Pavol Drábik

Kontrolórka obce : Ing. K. Konopová

Overovatelia zápisnice : Ján Donoval a Ing. Pavol Drábik

Zapisovateľka : Iveta Tučeková

Občania: vid prezenčná listina

Program : **1.** **Otvorenie**

 **2. Určenie overovateľov zápisnice + určenie zapisovateľa**

 **3. Vyhlásenie voľby hlavného kontrolóra obce**

 **4. Stavebná komisia – schválenie regulatív výstavby v obci**

 **5. Jednanie komisií – kultúrna, športová a poriadková**

 **6. Prešetrenie sťažnosti paní Jany Matejovej**

 **7. Informovanie o odvolaní Slovak Telekom + postup obce**

 **8. Rôzne**

 **9. Záver**

**1.** **Starosta obce privítal** prítomných poslancov a občanov a oboznámil ich s programom zasadnutia.

**2.** Za **zapisovateľku** bola určená Iveta Tučeková a za **overovateľov** J.Donoval a Ing.Pavol Drábik .

Poslanci s predložením jednohlasne súhlasia.

**3.** **Starosta obce informoval** poslancov obecného zastupiteľstva obce Kordíky o **vzdanie sa funkcie hlavného kontrolóra obce Ing. Kataríny Konopovej** k 31.8.2015. Túto žiadosť hlavná kontrolórka obce podala 22.7.2015 na Obecnom úrade v zmysle § 18a / ods. 8. písm.a / zákona č. 369/1990 Z.z. o obecnom zriadení v znení n.p.p.

Na základe týchto informácií obecné zastupiteľstvo **vyhlásilo voľbu hlavného kontrolóra obce** **na 1.10.2015**. Písomné prihlášky je potrebné doručiť na obecný úrad v Kordíkoch najneskôr do 17.09.2015 do 16:00h s označením „VOĽBA HLAVNÉHO KONTROLÓRA – NEOTVÁRAŤ „ . Všetky tieto informácie sú od 14.08.2015 zverejnené na úradnej tabuli v obci a zároveň aj na elektronickej tabuli obce kordíky na [www.kordiky.ocu.sk](http://www.kordiky.ocu.sk) .

Poslanci s návrhom jednohlasne súhlasili.

**4.** Starosta obce vyzval predsedu Stavebnej komisie Ing. Pavla Drábika, aby predniesol poslancom obecného zastupiteľstva **nový regulatív obce ohľadom individuálnej výstavby** **v obci Kordíky.** Pôvodný regulatív obce individuálnej výstavby v obci Kordíky bol schválený obecným zastupiteľstvom v Kordíkoch 9.11.1999.

Poslanec obecného zastupiteľstva Ing. Pavol Drábik informoval obecné zastupiteľstvo o drobných zmenách, ktoré prebehli v tomto regulatíve. Tieto zmeny a požiadavky sú vydané pre to, aby bola výstavba nejako korektne regulovaná a rešpektovala charakter územia obce. Treba často dbať na geologický prieskum pozemkov, ktorý sa musí každý stavebník nechať urobiť sám. Samozrejme vždy každá nová výstavba bude posudzovaná stavebnou komisiou individuálne a tento regulatív slúži len ako odporúčanie pre budúcich staviteľov.

Prítomní vlastníci pozemkov v časti novostavieb (pod dedinou) sa sťažujú, že im kupci odstupujú od kúpnych zmlúv, lebo pri informovaní sa na obecnom úrade v Kordíkoch sa dozvedeli, že obec Kordíky je v zosuvnom pásme a že ich VRAJ na obecnom úrade odhovárali od kúpy týchto pozemkov. Keďže obec má príjmy aj podľa počtu obyvateľov, tak je samozrejme radšej, keď sa obec Kordíky rozrastá. Avšak nie na úkor bezpečnosti a pohody bývania. Obec nikoho neodhovárala ani neodrádzala ,ale popravde informovala potencionálnych kupcov o nutnosti dať si pred výstavbou spraviť geologicko-inžiniersky prieskum a akceptovať regulatív obce IBV.

Poslanec obecného zastupiteľstva Mgr. Juraj Kundrata sa vyjadril, že obec Kordíky je veľmi špecifická a to v tvare podkovy, aby nebola preťažená stredná časť dediny, keďže je veľmi mokrá a nie veľmi zastavaná ako iné obce.

Prítomná vlastníčka parciel paní Žabková má pocit, že sa obec stavia proti vlastníkom – predajcom týchto pozemkov.

Poslanci s návrhom nového regulatívu IBV jednohlasne súhlasili.

**5. Starosta obce Kordíky oboznámil predsedov jednotlivých komisií o ďalšom fungovaní týchto komisií.**

**Predsedu športovej komisie Mgr. Juraja Kundratu** poveril pripravovaním akcie „Vatra SNP“, ktorá sa má konať 29.8.2015. Starosta obce na podnet J.Kundratu navrhol prizvať do športovej komisie Mgr. Milana Beňačku, ktorý sa aktívne zapája do dianí v obci.

**Predsedníčku kultúrnej komisie RNDr. Jaroslavu Bobákovú** poveril vybrať kompetentnú osobu, ktorá sa bude starať o kultúrny dom a o jeho inventár. Ďalej jej navrhol prizvať do kultúrnej komisie Mgr. Evu Beňačkovú, ktorá sa aktívne zapája do kultúrneho života v obce a je prínosom pri kultúrnych akciách.

Starosta obce Kordíky predniesol **predsedovi poriadkovej komisie Jánovi Donovalovi** pripomienku pána Tomáša Tomášeka, ktorú obdržal obecný úrad v Kordíkoch dňa 7.7.2015 emailom. Pripomienka sa týkala kontajneru na odpadky pri rodinnom dome č. 16,ktorého je pán Tomášek vlastníkom. Po emailovej konverzácii obecného úradu s pánom Tomášekom navrhol starosta obce obecnému zastupiteľstvu, aby sa tento kontajner premiestnil na obecný pozemok na parcelu č. 721. Najskôr však ešte treba kontaktovať odvozcu odpadu firmu Pufeko a informovať sa o tom, či toto nové miesto bude dostupné.

Poslanci s návrhom jednohlasne súhlasili.

**6.** Starosta obce predložil **sťažnosť paní Jany Matejov na susedské spory**. Na Obecný úrad v Kordíkoch bola dňa 23.7.2015 doručená sťažnosť paní Jany Matejovej. Paní Jana Matejová je majiteľkou lesných pozemkov (v Kútoch) v poslednej rade pri Brezinách parciel č. 999/2 a 1005 spolu vo výmere 1257 m2. Priamo susediace parcely č. 1003 a č. 1004 vlastnia manželia Braučokovci. Daň z pozemkom platí paní Alena Braučoková. Tento susedský spor sa ťahá už približne 8 rokov a paní Matejová žiada nápravu v zmysle zákona o sťažnostiach. Paní Matejová sa sťažuje, že majitelia susedných pozemkov Braučokovci jej pozemok z veľkej časti znehodnotili stavebnou činnosťou, na ktorú ani nemali stavebné povolenie. Zanechali na jej pozemkoch neporiadok a zbytky stavebného materiálu. Pán Braučok začal prerábať chatu bez stavebného povolenia a všetok materiál bez opýtania vozil na svoj pozemok cez pozemok sťažovateľky. Pán Braučok robí sťažovateľke prieky – vytrhal kolíky – zničil vytýčenie jej pozemkov.

Paní Matejová požaduje ,aby sa po prejednaní vydalo rozhodnutie na uvedenie pozemkov do pôvodného stavu.

Starosta obce navrhol, aby sa išlo aj s poslancami obecného zastupiteľstva pozrieť priamo na mieste a následne hľadať riešení a o riešení budeme paní Matejovú informovať do 30 dní . Paní Jana Matejová bola prítomná na tomto obecnom zastupiteľstve.

Poslanci s návrhom jednohlasne súhlasili.

**7. Starosta obce informoval poslancov obecného zastupiteľstva** o postupe firmy Slovak Telekom, ktorá sa odvolala voči rozhodnutiu stavebného úradu Kordíky o nariadení odstránení stavby č. 493/2015/MM zo dňa 17.07.2015 . Následne na toto odvolanie vydal stavebný úrad Kordíky vo forme verejnej vyhlášky - upovedomenie o odvolaní. Obidva tieto dokumenty obec zverejnila 13.8.2015 na úradnej tabuli v obci a stránke obce [www.kordiky.ocu.sk](http://www.kordiky.ocu.sk)

**8.** V bode **rôzne** starosta obce predložil poslancom obecného zastupiteľstva **žiadosť o riešenie znečisťovania od paní Ivany Kýpeťovej.** Na obecný úrad v Kordíkoch bola dňa 10.8.2015 doručená „Pripomienka – žiadosť o riešenie znečisťovania súkromného pozemku „ spolumajiteľky paní Ivany Kýpeťovej. Paní Kýpeťová je spolumajiteľka parciel č. 1026/8 a 1026/9 a dlhodobo sa snaží riešiť znečistenie uvedených parciel. Keďže sa často menia majitelia, nevie sa spojiť s aktuálnym majiteľom. Touto cestou žiada obecné zastupiteľstvo o riešenie stavu znečistenia susedným vlastníkom.

Susedné parcely kúpil pán Viktor Oláh a ten už dal vyčistiť starú žumpu v koniarni, aj hnojnú jamu a momentálne realizuje oddrenážovanie spodných vôd, nemali by byť ďalšie problémy so znečisťovaním parciel paní Kýpeťovej. V budúcom roku plánuje nový majiteľ pán Oláh rekonštrukciu tejto budovy na rodinný dom. V tomto znení bude aj paní Kýpeťovej odoslaná odpoveď na pripomienku.

 Ďalej v bode **rôzne starosta obce opäť predložil žiadosť pána Mariána Baču o odkúpenie časti** **pozemku KN-C č. 953/1** (1496/1). Žiadateľ pán M.Bača má záujem o prepojenie jeho vlastných pozemkov č. 956/3 a č. 131/3 v jeden súvislý celok. Nová hranica je od asfaltovej komunikácie vzdialená 1,2m a nepresahuje stĺpy elektrického vedenia. Na obecnom zastupiteľstve 21.5.2015 bolo na odpredaj schválených 60 m2, avšak novým geometrickým plánom vznikla parcela o výmere 70 m2. Na základe týchto nových informácií, treba schváliť odpredaj časti pozemku KN-C č. 953/1 o výmere 70m2.

Všetky náklady spojené s prevodom pozemkov a za vkladovaním bude hradiť žiadateľ a cena za m2 sa určuje 10,80 €, tj. 70m2 za 756,-EUR.

Poslanci s návrhom odpredaja o výmere 70m2 jednohlasne súhlasili.

Ďalej v bode **rôzne starosta obce Kordíky predniesol problém medzi pánom Krnáčom - SHR a pánom Ľ.Chladným.** Pán F.Krnáč telefonicky informoval starostu obce o probléme medzi ním a pánom Ľ.Chladným. Pán Ľubomír Chladný bol prítomný, takže k celej veci sa aj vyjadril. Menovaní páni sa ústne na niečom dohodnú, ale potom to jeden alebo druhý nedodrží.

Starosta obce navrhol spoločné stretnutie menovaných, aj s predsedom poriadkovej komisie na stredu 19.8.2015, kde sa pokúsia daný problém vyriešiť.

Ďalej v bode **rôzne predložila hlavná kontrolórka obce Ing. Katarína Konopová „Záznam o štvrťročnej kontrole“.**

Poslanci berú správu o štvrťročnej kontrole na vedomie.

V bode **rôzne sa vyjadril aj poslanec obecného zastupiteľstva Mgr. Juraj Kundrata** k fúre piesku pri stavbe rodinného domu pani Petry Záhorovej. Konkrétne k piesku v rigolu, ktorý tam naplavil dážď a následne tečie voda von z rigolu. Ďalej sa menovaný poslanec vyjadril aj ku pozemku za jeho rodinným domom, kde je vlastníkom pán Július Bíreš. Zaujímalo ho, či je tam povolenie na prístrešok a oplotenie.

Ďalej poslanec Juraj Kundrata informoval obecné zastupiteľstvo o rokovaní s BB Šport a mestom Banská Bystrica ohľadom vybudovaní bežeckej stopy okolo obce s prepojením na ostatné bežecké trate. Zatiaľ je všetko v jednaní a pravdepodobne by sa mal starosta obce v septembri/októbri stretnúť s BB Šport, kde sa o všetkom rozhodne. Cez letné mesiace by sa touto trasou dal riešiť cyklo okruh.

**9.** Starosta obce poďakoval prítomným poslancom obecného zastupiteľstva a ukončil obecné zastupiteľstvo.

**V Kordíkoch 13.08.2015**

Zapisovateľka zápisnice: Iveta Tučeková

Overovatelia zápisnice: Ing.Pavol Drábik

 Ján Donoval

 **Ján Záchenský**

 **starosta obce**